Aholini ijtimoiy qoʻllab-quvvatlashda “ijtimoiy karta” tizimini joriy etish chora-tadbirlari toʻgʻrisida
(resolution, 2026-05-22)

Oʻzbekiston Respublikasi Prezidentining “Aholini davlat tomonidan ijtimoiy qoʻllab-quvvatlash tartibini tubdan takomillashtirish toʻgʻrisida” 2024-yil 18-iyuldagi PQ-267-son qarori ijrosini taʼminlash maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Prezidentining “Aholini davlat tomonidan ijtimoiy qoʻllab-quvvatlash tartibini tubdan takomillashtirish toʻgʻrisida” 2024-yil 18-iyuldagi PQ-267-son qaroriga asosan 2024-yil 1-dekabrdan boshlab aholini ijtimoiy qoʻllab-quvvatlash choralari bosqichma-bosqich “Ijtimoiy karta” axborot tizimidan (keyingi oʻrinlarda — “Ijtimoiy karta” AT) foydalangan holda ijtimoiy karta orqali taqdim etilishi belgilanganligi; Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik) tomonidan “Oxinus Holding Limited” (Birlashgan Arab Amirliklari) kompaniyasi (keyingi oʻrinlarda — Hamkor) bilan “Ijtimoiy karta” axborot tizimini ishlab chiqish, sinovdan oʻtkazish, sanoat ekspluatatsiyasiga tushirish va takomillashtirib borish (keyingi oʻrinlarda — Loyiha) toʻgʻrisida belgilangan tartibda kelishuv tuzilganligi maʼlumot uchun qabul qilinsin. 2. Belgilansinki: a) ijtimoiy kartani muomalaga chiqarish va foydalanish uchun taqdim etish moliyaviy agent vazifasini bajaruvchi Oʻzbekiston Respublikasining rezident tijorat banklari (keyingi oʻrinlarda — moliyaviy agent) tomonidan amalga oshiriladi. Bunda: barcha fuqarolar uchun dastlab elektron ijtimoiy karta muomalaga chiqariladi va foydalanish uchun taqdim etiladi; bank kartasi shaklidagi ijtimoiy karta fuqarolarning xohishiga koʻra muomalaga chiqariladi va foydalanish uchun taqdim etiladi; b) ijtimoiy kartani muomalaga chiqarish va foydalanish uchun taqdim etish boʻyicha arizalar quyidagilar orqali taqdim etiladi: Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP); “Ijtimoiy karta” mobil ilovasi (keyingi oʻrinlarda — mobil ilova); “Inson” ijtimoiy xizmatlar markazlari (keyingi oʻrinlarda — “Inson” markazi) hamda alohida hollarda ijtimoiy xodimlar; moliyaviy agent; v) ijtimoiy kartani muomalaga chiqarish va foydalanish uchun taqdim etish: mazkur qarorga 1-ilovada nazarda tutilgan shaxslar uchun besh ish kuni ichida bepul amalga oshiriladi. Bunda ijtimoiy karta uning amal qilish muddati tugamasidan oldin, shu jumladan, yaroqsiz holga kelganda yoki yoʻqotilganda, pulli asosda almashtiriladi; 1-ilovada nazarda tutilmagan boshqa shaxslarga ijtimoiy kartani berganlik uchun bank xizmatlari toʻlovi bazaviy hisoblash miqdorining oʻn foizidan oshmasligi lozim; elektron ijtimoiy karta barcha fuqarolarga mobil ilova orqali real vaqt rejimida bepul asosda muomalaga chiqariladi va foydalanish uchun taqdim etiladi. g) mazkur qarorga 1-ilovada nazarda tutilgan shaxslar uchun muomalaga chiqarilgan va foydalanish uchun taqdim etilgan ijtimoiy karta quyidagilarga moliyaviy agent tomonidan haq undirilmagan holda oʻn besh kun muddatda yetkazib beriladi: kreslo-aravachaga muhtojlik belgilangan nogironligi boʻlgan shaxslar; nogironligi boʻlgan koʻzi ojiz shaxslar; oʻzgalar parvarishiga muhtoj boʻlgan yolgʻiz yashovchi hamda yolgʻiz keksalar va nogironligi boʻlgan shaxslar. Bunda: yetkazib berish xarajatlarining toʻlovi bitta shaxs uchun bazaviy hisoblash miqdorining oʻn foizi miqdorida Agentlik va moliyaviy agent oʻrtasida tuziladigan shartnoma asosida Agentlikka Oʻzbekiston Respublikasining Davlat budjetidan ajratiladigan mablagʻlar hisobidan kompensatsiya qilinadi; mazkur kichik bandda nazarda tutilgan imtiyoz ijtimoiy kartaning amal qilish muddati tugamasdan yaroqsiz holga kelgan yoki yoʻqotilgan holatlarga nisbatan tatbiq etilmaydi. Ijtimoiy kartani muomalaga chiqarishda moliyaviy agent yoki Agentlik aybi bilan notoʻgʻri yoki noaniq maʼlumotlar joylashtirilganda ijtimoiy karta bepul asosda qayta muomalaga chiqariladi va foydalanishga taqdim etiladi hamda mazkur bandning “g” kichik bandida nazarda tutilgan shaxslar uchun bepul yetkazib beriladi. Ijtimoiy toʻlov tayinlangan va ijtimoiy kartasi boʻlmagan mazkur qarorga 1-ilovada nazarda tutilgan shaxslarga ijtimoiy kartalar qoʻshimcha ariza talab etmagan holda ularning nafaqa tayinlash toʻgʻrisidagi murojaati hamda elektron maʼlumotlar almashinuvi orqali olingan maʼlumotlar asosida shakllantirilgan elektron roʻyxat boʻyicha muomalaga chiqarilishi va foydalanishga taqdim etilishi mumkin. 21. Taʼlim tashkilotida qonunchilik hujjatlariga muvofiq tuzilgan mehnat shartnomasi asosida taʼlim va tarbiya sohasida kasbiy faoliyatni amalga oshiruvchi pedagog shaxslardan mazkur qarorning 2-bandida belgilangan yigʻim summasining 50 foizi undiriladi. 3. Ijtimoiy kartani samarali amaliyotga tatbiq etish hamda “Ijtimoiy karta” AT va mobil ilovaning lozim darajada ishlashini taʼminlash maqsadida: a) 2025-yil 1-yanvardan boshlab “Ijtimoiy karta” AT va mobil ilovani texnik qoʻllab-quvvatlash ijtimoiy karta boʻyicha toʻlov xizmatlarini koʻrsatuvchi toʻlov tashkilotining tunu-kun faoliyat koʻrsatadigan texnik xizmati tomonidan amalga oshiriladi. Bunda Agentlikning “1070” qisqa raqami orqali ijtimoiy kartaga doir qabul qilingan murojaatlar mazkur kichik bandda nazarda tutilgan texnik xizmatga yoʻnaltirib boriladi; b) 2025-yil 1-fevraldan boshlab: ijtimoiy kartani muomalaga chiqarish va foydalanish uchun taqdim etish masalalari boʻyicha Agentlikning axborot-maʼlumotnoma xizmatlarini koʻrsatuvchi “1070” qisqa raqamli va tunu-kun faoliyat koʻrsatadigan xizmati (keyingi oʻrinlarda — “Ishonch telefoni”) faoliyati test rejimida yoʻlga qoʻyiladi; aholining ijtimoiy himoyaga muhtoj toifalari uchun ijtimoiy himoya masalalari boʻyicha “Ishonch telefoni” orqali bepul SMS-xabarnoma yuborish tartibi joriy etiladi. Bunda yuboriladigan SMS-xabarnomalar ijtimoiy axborot hisoblanadi va ularni yuborish bilan bogʻliq xarajatlar maxsus tariflarda Ijtimoiy himoya davlat jamgʻarmasi mablagʻlari hisobidan qoplanadi; mobil ilova va SMS-xabarnomalar doirasida fuqarolar bilan ularning ijtimoiy himoyaga doir huquqlarini amalga oshirish va davlat tomonidan amalga oshirilayotgan ijtimoiy qoʻllab-quvvatlash chora-tadbirlari yuzasidan doimiy va manzilli muloqot oʻrnatiladi; v) 2025-yil 1-iyuldan boshlab “Raqamli hukumat” tizimi idoralararo integratsiyalashuv platformasi doirasida mazkur qarorga 2-ilovada nazarda tutilgan hujjatlarning unifikatsiyalangan raqamli servislari (keyingi oʻrinlarda — raqamli servis) joriy etiladi. Bunda: mobil ilovada ushbu raqamli servislardan foydalanish imkoniyati yaratiladi va ular Oʻzbekiston Respublikasi hududida majburiy tartibda qabul qilinadi; raqamli servislarning qogʻoz nusxalari banklarda, notarial idoralarda, aeroportlarda ichki reyslarni roʻyxatdan oʻtkazishda va Oʻzbekiston Respublikasi hududidan oʻtuvchi poyezdlarga chiqishda, davlat, korporativ va boshqa yuklatilgan vazifalarini bajarish va xizmatlarni koʻrsatish, shu jumladan, elektron xizmat koʻrsatishda hamda fuqarolarni qabul qilishda tegishli hujjatlarni taqdim etishni talab qiladigan davlat organlarida, ichki ishlar organlari xodimlari tomonidan va boshqa tashkilotlarda talab etilmaydi; g) 2025-yil yakuniga qadar aholining ijtimoiy himoyaga muhtoj toifalari uchun tovarlar (ishlar, xizmatlar) yetkazib beruvchilarning bank hisobvaraqlariga oʻtkaziladigan ijtimoiy toʻlovlar, shuningdek, mazkur qarorga 3-ilovada nazarda tutilgan imtiyozlar va ijtimoiy kafolatlarga ega boʻlgan fuqarolar “Yagona milliy ijtimoiy himoya” axborot tizimi bilan integratsiya qilingan holda, elektron hukumatning yagona identifikatorlaridan foydalanib, “Ijtimoiy karta” ATda yagona hisobot yuritiladi; d) “Ijtimoiy karta” AT doirasida “Raqamli hukumat” tizimi idoralararo integratsiyalashuv platformasi orqali foydalanuvchilarni identifikatsiya qilish xizmatlari (OneID, E-imzo, MyID, Mobile-ID va boshqalar) moliyaviy agent, loyiha ofisi va toʻlov tashkilotiga bepul koʻrsatiladi; e) 2025-yil 1-oktabrdan boshlab “Raqamli hukumat” tizimi idoralararo integratsiyalashuv platformasi orqali foydalanuvchilarni identifikatsiya qilish tizimi doirasida “Ijtimoiy karta” ATning identifikatsiya qilish tizimi joriy etiladi. Mazkur bandning “v” kichik bandiga muvofiq fuqarolar oʻz xohishiga koʻra kerakli hujjatni qogʻoz shaklida yoki mobil ilova orqali raqamli shaklda taqdim etish huquqiga ega, bundan hujjatlarning qogʻoz shaklini qonunchilik hujjatlarida belgilangan tartibda almashtirish va olib qoʻyish holatlari mustasno. 4. Shunday tartib oʻrnatilsinki, unga muvofiq: a) 2025-yil 1-yanvardan boshlab yangi tayinlangan ijtimoiy toʻlovlar ijtimoiy karta orqali toʻlanganda, oluvchining ilgari tayinlangan boshqa ijtimoiy toʻlovlari ham ijtimoiy karta orqali toʻlab beriladi; b) 2025-yil 1-fevraldan boshlab: belgilangan tartibda tasdiqlangan roʻyxatga muvofiq miqdori bazaviy hisoblash miqdorining (keyingi oʻrinlarda — BHM) oʻttiz foizidan oshmaydigan reabilitatsiya qilishning texnik vositalarini xarid qilish uchun mablagʻlar ushbu vositalarga muhtojlik belgilangan shaxslarning ijtimoiy kartasiga oʻtkazib beriladi; ijtimoiy karta orqali toʻlangan nafaqa, kompensatsiya va boshqa toʻlovlar (pensiyalar bundan mustasno) (keyingi oʻrinlarda — ijtimoiy toʻlov) mablagʻlaridan ijtimoiy toʻlovlarni oluvchi oilalarning aʼzolari, Ijtimoiy reyestrga kiritilgan oilalarning aʼzolariga spirtli ichimliklar va tamaki mahsulotlari uchun toʻlovni amalga oshirish, shuningdek, tadbirkorlik subyektlari tomonidan ushbu mahsulotlar uchun toʻlovni qabul qilish taqiqlanadi. b1) 2026-yil 1-noyabrdan boshlab reabilitatsiya qilishning texnik vositalariga muhtojlik belgilangan shaxslarni mazkur vositalar bilan taʼminlash ularning ijtimoiy kartalariga xarid qilish uchun mablagʻlarni oʻtkazib berish orqali amalga oshiriladi; v) 2026-yil 1-iyundan boshlab ijtimoiy karta transport kartasi, shu jumladan, jamoat transporti uchun qonunchilik hujjatlarida belgilangan shahar yoʻnalishlari boʻyicha tarif rejalaridan foydalangan holda imtiyozli transport kartasi vazifasini bajaradi. Bunda ijtimoiy kartaning transport kartasi hamda imtiyozli transport kartasi vazifalari “Avtomatlashtirilgan toʻlov tizimi operatori” MCHJ bilan integratsiya qilish orqali amalga oshiriladi; g) 2027-yil 1-yanvardan boshlab ijtimoiy toʻlovlar fuqarolarning faqatgina ijtimoiy kartalariga oʻtkaziladi. 5. Belgilansinki: Agentlik “Ijtimoiy karta” ATni ishlab chiqish, sinovdan oʻtkazish, sanoat ekspluatatsiyasiga tushirish va takomillashtirish boʻyicha davlat buyurtmachisi hisoblanadi; Loyihani amalga oshirish boʻyicha xarajatlar loyiha-texnik hujjatlariga muvofiq Hamkor tomonidan belgilangan tartibda qoplanadi; Agentlik va Hamkor tomonidan qonunchilik hujjatlarida belgilangan tartibda taʼsis etiladigan masʼuliyati cheklangan jamiyat Loyihani amalga oshirish boʻyicha davlat buyurtmasining ijrochisi (keyingi oʻrinlarda — loyiha ofisi) hisoblanadi; mobil ilova bepul asosda real vaqt rejimida elektron shaklda yuklab olinadi va oʻrnatiladi. 6. Loyiha doirasida quyidagilarga ruxsat berilsin: a) Agentlikka: 2025-yil 1-iyulga qadar “Inson” markazlari operatorlari uchun Loyiha ofisi tomonidan ishlab chiqilgan texnik talablarga muvofiq maxsus mobil qurilma (planshet)larni xarid qilish; ijtimoiy toʻlovlarni toʻlashning uzluksizligini taʼminlash maqsadida ijtimoiy karta respublikaning barcha hududlarida toʻliq joriy etilgunga qadar, zaruratga koʻra, fuqarolarga ijtimoiy toʻlovlarni umumiy tartibda toʻlash; b) quyidagilarga “Raqamli hukumat” tizimining idoralararo integratsiyalashuv platformasi orqali maʼlumotlarni bepul olishga: “Oʻzbekiston temir yoʻllari” va “Uzbekistan Airways” aksiyadorlik jamiyatlariga — maktab oʻquvchilari, talabalar, nogironligi boʻlgan shaxslar va pensionerlarga (nafaqa oluvchilarga) imtiyozli chiptalarni sotishda; moliyaviy agentga — ijtimoiy kartalarni muomalaga chiqarishda. v) Loyiha ofisiga: istisno tariqasida, loyiha-texnik hujjatlar boʻyicha ijobiy ekspert xulosasi olingunga qadar “Ijtimoiy karta” ATni yaratish va moliyalashtirish; toʻlov xizmatlarini koʻrsatuvchi toʻlov tashkiloti bilan shartnoma tuzish; “Ijtimoiy karta” AT boʻyicha treninglar oʻtkazish va konsultativ qoʻllab-quvvatlash boʻyicha subpudrat shartnomalarini tuzish; Oʻzbekiston Respublikasi rezidenti (yuridik shaxs) bilan “Ijtimoiy karta” ATni texnik qoʻllab-quvvatlash va “Ijtimoiy karta” ATning operatori funksiyalarini bajarish toʻgʻrisida shartnoma tuzish. Belgilansinki, loyiha doirasida uni amalga oshirish uchun zarur boʻlgan tovarlar (ishlar, xizmatlar)ning davlat xaridi boʻyicha Loyiha ofisi yagona yetkazib beruvchi hisoblanadi. 7. Quyidagilarni nazarda tutuvchi Oʻzbekiston Respublikasining ijtimoiy kartasi toʻgʻrisidagi nizom 4-ilovaga muvofiq tasdiqlansin: ijtimoiy kartalarni rasmiylashtirish, muomalaga chiqarish va foydalanish; ijtimoiy kartalarni almashtirish, amal qilishini toʻxtatib turish va tugatish; “Ijtimoiy karta” ATning maʼlumotlar bazasini yuritish. 8. Agentlik: Raqamli texnologiyalar vazirligi bilan birgalikda 2025-yil 1-iyulga qadar “Ishonch telefoni”ni mazkur qarorning 3-bandi “a” kichik bandida nazarda tutilgan toʻlov tashkilotining texnik qoʻllab-quvvatlash xizmati bilan integratsiya qilinishini taʼminlasin; Soliq qoʻmitasi bilan birgalikda 2026-yil 1-iyulga qadar ijtimoiy kartalar orqali amalga oshirilgan xaridlar (fiskal cheklar) hamda qaytarilgan qoʻshilgan qiymat soligʻi summalari toʻgʻrisidagi tegishli axborot tizimidagi maʼlumotlar “Ijtimoiy karta” ATga taqdim etib borilishini yoʻlga qoʻysin. 9. Belgilansinki, ushbu qarorning 2, 3, 4 va 7-bandlari: Toshkent shahri va Toshkent viloyatining Yangiyoʻl tumanlarida mazkur qaror rasmiy eʼlon qilingan kundan eʼtiboran; respublikaning boshqa hududlarida 2025-yil 1-iyuldan boshlab kuchga kiradi. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin. 1.Ijtimoiy reyestrga kiritilgan oilalar (shaxslar)3.Koʻp bolali oilalarning aʼzolari4.Nogironligi boʻlgan shaxslar5.Oʻzgalar parvarishiga muhtoj shaxslar boʻlgan yolgʻiz yashovchi va yolgʻiz keksalar6.Oʻzgalar parvarishiga muhtoj shaxslar parvarishi bilan band boʻlgan shaxslar7.Yetim bolalar va ota-ona qaramogʻidan mahrum boʻlgan bolalar8.Vasiylar (homiylar), tutingan ota-onalar9.Muomalaga layoqatsiz shaxslar10.Muomala layoqati cheklangan shaxslar11.Muomalaga layoqatsiz va muomala layoqati cheklangan shaxslarning qonuniy vakillari12.Pensionerlar va ijtimoiy nafaqa oluvchilar13.Davlat budjeti mablagʻlari hisobidan stipendiya toʻlanayotgan talabalar14.Davlat budjeti mablagʻlari hisobidan stipendiya toʻlanayotgan oʻquvchilar (tinglovchilar)15.Shahar yoʻlovchi transportidan (taksidan tashqari) bepul foydalanish huquqiga ega boʻlgan shaxslar16.“Temir daftar”, “Yoshlar daftari” va “Ayollar daftari”ga kiritilgan oilalar (shaxslar)17.Davlat ijtimoiy sugʻurtasi boʻyicha toʻlov oluvchilar 1.Oʻzbekiston Respublikasi fuqarosining biometrik pasporti2.Oʻzbekiston Respublikasi fuqarosining identifikatsiyalovchi ID-kartasi3.Haydovchilik guvohnomasi4.Tugʻilganlik haqida guvohnoma5.Nikoh qayd etilganligi haqida guvohnoma6.Nikohdan ajralganlik haqida guvohnoma7.Transport vositasining roʻyxatdan oʻtkazilganligi toʻgʻrisida guvohnoma (texnik pasport, texnik talon)8.Pensiya (nafaqa) guvohnomasi9.Fuqaroligi boʻlmagan shaxsning yashash guvohnomasi (ID-kartasi)10.Nogironlik toʻgʻrisida maʼlumotnoma11.Transport vositasining majburiy sugʻurta (fuqarolik javobgarligi) boʻyicha sugʻurta polisi12.Oliy, oʻrta maxsus, kasb-hunar va professional taʼlim olganlik toʻgʻrisida davlat namunasidagi rasmiy hujjat13.Talabalik guvohnomasi14.Yakka tartibdagi tadbirkorning davlat roʻyxatidan oʻtkazilganligi toʻgʻrisida guvohnoma15.Oʻzini oʻzi band qilgan shaxs sifatida roʻyxatdan oʻtganligi toʻgʻrisida maʼlumotnoma16.Turar joy obyektlarining kadastr pasporti17.Jismoniy shaxsning shaxsiy avtomototransport vositasini boshqa shaxslarga boshqarish huquqini beruvchi ishonchnoma18.Salomatligi xavfsizlik kamari taqish imkonini bermaydigan kasalliklar boʻyicha tibbiy maʼlumotnoma 1. Ushbu Nizom Oʻzbekiston Respublikasining ijtimoiy kartasini (keyingi oʻrinlarda — Ijtimoiy karta) muomalaga chiqarish va foydalanish uchun taqdim etish, almashtirish, foydalanish, bloklash va tugatish, shuningdek, “Ijtimoiy karta” axborot tizimining maʼlumotlar bazasini yuritish tartibini belgilaydi. 2. Ushbu Nizomda quyidagi asosiy tushunchalardan foydalaniladi: ariza beruvchining roziligi — ariza beruvchining davlat ijtimoiy qoʻllab-quvvatlash chora-tadbirlaridan foydalanish uchun murojaat qilingan kundan eʼtiboran 12 oy davomida hamda tegishli davlat ijtimoiy qoʻllab-quvvatlash chora-tadbirlaridan foydalanish tugallangan kundan boshlab 12 oy davomida har oyda aholini ijtimoiy himoya qilish organiga shaxsiy, bank, notarial yoki qonun bilan qoʻriqlanadigan boshqa sirni tashkil etuvchi maʼlumotlarni qayta ishlash uchun bergan ruxsati; aholining ijtimoiy himoyaga muhtoj toifasi — qonunchilik hujjatlarida belgilangan tartibda ijtimoiy himoya chora-tadbirlariga muhtoj deb topilgan shaxs (oila); aholini ijtimoiy himoya qilish organi — Oʻzbekiston Respublikasi Prezidenti huzuridagi Ijtimoiy himoya milliy agentligi; Internet jahon axborot tarmogʻidagi foydalanuvchining shaxsiy kabineti (keyingi oʻrinlarda — Shaxsiy kabinet) — loyiha-texnik hujjatlarga muvofiq roʻyxatdan oʻtgan shaxs tomonidan mobil ilovasiz Internet jahon axborot tarmogʻidan foydalangan holda, mobil ilova orqali taqdim etiladigan xizmatlardan foydalanish imkonini beruvchi veb-ilova; “Ijtimoiy karta” axborot tizimi (keyingi oʻrinlarda — Tizim) — aholini ijtimoiy himoya qilish organining apparat majmuasida (serverlarida) joylashtirilgan, maʼlumotlar bazasini boshqarishni taʼminlovchi, ijtimoiy karta funksiyalarini amalga oshirish va boshqarish, shu jumladan, “Ijtimoiy karta” mobil ilovasi va foydalanuvchining shaxsiy kabinetini boshqarishga moʻljallangan axborot tizimi; “Ijtimoiy karta” mobil ilovasi (keyingi oʻrinlarda — mobil ilova) — mobil qurilmalarda ishlaydigan va telekommunikatsiya tizimlaridan foydalangan holda masofadan uzatiladigan yoki qabul qilinadigan elektron buyurtmalar asosida real vaqt rejimida kompleks xizmatlardan masofadan turib foydalanish imkonini beruvchi Tizimning maxsus dasturiy mahsuloti; ijtimoiy himoya chora-tadbirlari — ijtimoiy toʻlovlar, ijtimoiy xizmatlar, ijtimoiy yordamlar, imtiyozlar va ijtimoiy kafolatlar, shuningdek, budjet mablagʻlari hisobidan moliyalashtiriladigan ijtimoiy xarakterdagi boshqa qoʻllab-quvvatlash chora-tadbirlari; loyiha — Tizim loyiha-texnik hujjatlarini tayyorlash, yaratish va shakllantirish, ishga tushirish va qoʻllab-quvvatlash boʻyicha chora-tadbirlar majmui; loyiha ofisi — qonunchilik hujjatlari bilan Tizimni ishlab chiqish, sinovdan oʻtkazish, sanoat ekspluatatsiyasiga tushirish va doimiy takomillashtirish, shuningdek, manfaatdor shaxslarga, Tizim foydalanuvchilariga va Loyiha hamkorlariga texnik, konsultativ va treninglarni oʻtkazishni qoʻllab-quvvatlash boʻyicha vazifalar yuklangan yuridik shaxs; maʼlumotlar — Oʻzbekiston Respublikasi Prezidentining 2024-yil 18-iyuldagi PQ-267-son qarori bilan tasdiqlangan “Yagona milliy ijtimoiy himoya” axborot tizimini “Elektron hukumat” tizimi idoralararo integratsiyalashuv platformasi bilan integratsiya qilish orqali maʼlumot almashiladigan davlat maʼlumotlari toʻplamlari roʻyxatida nazarda tutilgan elektron, qogʻoz va (yoki) boshqa moddiy tashuvchilarda qayd etilgan maʼlumotlar, shuningdek, ushbu maʼlumotlarni qayta ishlash natijasida hosil boʻlgan boshqa maʼlumotlar; maʼlumotlarni qayta ishlash — maʼlumotlarni toʻplash, qabul qilish, shakllantirish, tizimlashtirish, faollashtirish, saqlash, oʻzgartirish, toʻldirish, foydalanish, taqdim etish, tarqatish, uzatish va yoʻq qilish boʻyicha bir yoki bir nechta harakatlarni amalga oshirish; moliyaviy agent — texnik talablarga javob beradigan va qonunchilik hujjatlarida belgilangan majburiyatlarni bajaruvchi, shu jumladan, ijtimoiy kartalarni emissiya qilish, ularga ijtimoiy toʻlovlarni oʻtkazadigan va ijtimoiy karta boʻyicha boshqa moliyaviy operatsiyalarni amalga oshiradigan Oʻzbekiston Respublikasi rezidenti boʻlgan tijorat banki; tizimdan foydalanuvchi — davlat organi yoki vakolatli tashkilot rahbarining buyrugʻi bilan tegishli organ, tashkilotga yuklangan vazifalar va funksiyalarni bajarish uchun Tizimdan foydalanish vakolati berilgan va toʻlov tashkilotiga belgilangan tartibda kirish huquqi berilgan masʼul xodim; texnik talablar — loyiha ofisi tomonidan loyiha doirasida ishlab chiqilgan, har bir hamkorga oʻz vazifa va funksiyalarini bajarish uchun taqdim etiladigan batafsil funksional xususiyatlar; toʻlov tashkiloti — bank hisoblanmaydigan, toʻlov xizmatlarini koʻrsatish faoliyatini amalga oshirish huquqiga ega va loyiha ofisi bilan toʻlov xizmatlarini koʻrsatish boʻyicha shartnoma tuzgan yuridik shaxs; Tizim maʼlumotlar bazasi (keyingi oʻrinlarda — maʼlumotlar bazasi) — ijtimoiy himoya raqamiga asosan jismoniy va yuridik shaxslar toʻgʻrisida shakllantirilgan elektron maʼlumotlar majmuasining reyestri; elektron ijtimoiy karta — rekvizitlari faqat “Ijtimoiy karta” mobil ilovasida va undan foydalanuvchining shaxsiy kabinetida mavjud boʻlgan ijtimoiy kartaning elektron shakldagi analogi; elektron xabarnoma — Internet jahon axborot tarmogʻi va (yoki) mobil aloqa orqali Tizim tomonidan mobil qurilmalarga (SMS-xabarnoma, PUSH xabarlar) va (yoki) shaxsning elektron pochta manziliga yuboriladigan standart shakldagi qisqa bildirishnoma. 3. Ijtimoiy karta bank kartasi, transport kartasi, nogironlik toʻgʻrisidagi guvohnoma, talabalik guvohnomasi, pensiya, oʻquvchilik, urush qatnashchisi, urush qatnashchisiga tenglashtirilgan shaxsning guvohnomasi vazifasini bajaradi, shuningdek, shaxsni aholining ijtimoiy himoyaga muhtoj qatlamlarining bir yoki bir nechta toifasiga mansubligini koʻrsatadi va qonunchilik hujjatlarida belgilangan boshqa vazifalarni bajaradi. Ijtimoiy karta, qoida tariqasida, elektron bank kartasi shaklida boʻladi hamda uni muomalaga chiqarish va foydalanish uchun taqdim etish boʻyicha arizalarda koʻrsatilgan taqdirda, bank kartasi shaklida ham foydalanishga kiritilishi mumkin. Bank kartasi va elektron bank kartasi shaklidagi ijtimoiy karta ushbu Nizomga 1-ilovada nazarda tutilgan talablarga javob berishi kerak. 4. Ijtimoiy kartani muomalaga chiqarish va foydalanish uchun taqdim etish ushbu Nizomga 2-ilovada nazarda tutilgan sxemaga muvofiq amalga oshiriladi. 5. Ijtimoiy kartani muomalaga chiqarish va foydalanish uchun taqdim etish ixtiyoriy va majburiy tartibda amalga oshiriladi. Bunda: a) quyidagi hollarda ijtimoiy karta majburiy tartibda muomalaga chiqariladi va foydalanish uchun taqdim etiladi: shaxs qonunchilik hujjatlarida belgilangan tartibda aholining ijtimoiy jihatdan ehtiyojmand toifasi deb topilganda; agar shaxs talaba, oʻquvchi, urush qatnashchisi va ularga tenglashtirilgan shaxslar toifasida kiritilganda; ijtimoiy kartaning amal qilish muddati tugaganda; davlat tomonidan ijtimoiy qoʻllab-quvvatlash choralaridan foydalanuvchi shaxsning ismi, familiyasi, otasining ismi, tugʻilgan sanasi oʻzgartirilganda; ijtimoiy kartaning elektron axborot tashuvchisiga (chipga) kiritilgan noaniq maʼlumotlar, xatolik yoki texnik nuqsonlar aniqlanganda; ijtimoiy karta yoki elektron axborot tashuvchi (chip) yaroqsiz holga kelganda; ijtimoiy karta yoʻqotib qoʻyilganda; b) mazkur bandning “a” kichik bandida nazarda tutilmagan boshqa hollarda — shaxslarning, shuningdek bola tugʻilgan kundan boshlab uning ota-onasi, vasiylari (homiylari), boshqa qonuniy vakillarining xohishiga koʻra ijtimoiy karta ixtiyoriy tartibda muomalaga chiqariladi va foydalanish uchun taqdim etiladi. 6. Ijtimoiy karta u nomiga emissiya qilinadigan shaxsning ijtimoiy himoyaga muhtoj aholining toifasi yoki ijtimoiy holati boʻyicha toifasiga qarab, aholini ijtimoiy himoya qilish organi tomonidan belgilanadigan moliyaviy agent tomonidan emissiya qilinadi. Bunda: ijtimoiy karta majburiy tartibda nomiga emissiya qilinadigan shaxs aholining ijtimoiy himoyaga muhtojlik yoki ijtimoiy holati boʻyicha ayni vaqtda turli toifalarga toʻgʻri kelsa, birinchi marotaba belgilangan ijtimoiy himoyaga muhtojlik toifasi yoki ijtimoiy holat boʻyicha moliyaviy agent belgilanadi; ijtimoiy karta ixtiyoriy tartibda nomiga emissiya qilinadigan shaxsga xizmat koʻrsatuvchi moliyaviy agent ushbu shaxsning tanlovi asosida belgilanadi. Ushbu Nizomda belgilangan tartibda ijtimoiy karta emissiya qilingan shaxsga boshqa moliyaviy agent tomonidan ijtimoiy karta emissiya qilinmaydi. Mazkur bandning uchinchi xatboshisiga muvofiq tanlangan moliyaviy agent ijtimoiy karta ixtiyoriy tartibda nomiga emissiya qilinadigan shaxsga ijtimoiy kartani qayta muomalaga chiqarish va foydalanish uchun taqdim etish, muddatini uzaytirish va boshqa holatlarda xizmat koʻrsatadi. 7. Ijtimoiy karta Oʻzbekiston Respublikasi fuqarolariga 5 yil muddatga foydalanishga beriladi. Chet el fuqarolari va Oʻzbekiston Respublikasida yashash joyi boʻyicha roʻyxatga olingan fuqaroligi boʻlmagan shaxslarga ijtimoiy karta ularning ID kartalari va milliy pasportlarining, shuningdek, fuqaroligi boʻlmagan shaxslarning ID kartalari amal qilish muddatidan oshmaydigan muddatga beriladi. 8. Ijtimoiy kartani muomalaga chiqarish va foydalanish uchun taqdim etish boʻyicha quyidagilar orqali murojaat qilinadi, bundan mazkur bandning yettinchi xatboshisida nazarda tutilgan hollar mustasno: mobil ilova orqali ommaviy oferta shartnomasini (keyingi oʻrinlarda — ommaviy oferta) qabul qilgan holda; Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP); “Inson” ijtimoiy xizmatlar markazi (keyingi oʻrinlarda — “Inson” markazi) va mazkur Nizomda nazarda tutilgan hollarda ijtimoiy xodimlar; moliyaviy agent. Mazkur bandga muvofiq berilgan murojaatlar Tizimga yoʻnaltiriladi va unda koʻrib chiqiladi. Ijtimoiy karta bepul muomalaga chiqariladigan va foydalanish uchun taqdim etiladigan shaxslar toifalarining roʻyxatiga kiritilgan shaxslarga ijtimoiy kartalar qoʻshimcha ariza talab etmagan holda ularning nafaqa tayinlash toʻgʻrisidagi murojaati hamda elektron maʼlumotlar almashinuvi orqali olingan maʼlumotlar asosida shakllantirilgan elektron roʻyxat boʻyicha muomalaga chiqarilishi va foydalanishga taqdim etilishi mumkin. 9. Oʻzbekiston Respublikasida doimiy yashaydigan chet el fuqarolari va fuqaroligi boʻlmagan shaxslarning ijtimoiy kartani muomalaga chiqarish va foydalanish uchun taqdim etish boʻyicha murojaatlari ular yashash joyidagi “Inson” markazi yoki moliyaviy agentga beriladi. 10. “Inson” markazi tomonidan ijtimoiy kartani muomalaga chiqarish va foydalanish uchun taqdim etish boʻyicha murojaatlar murojaatchilarning yashash joyi yoki turgan joyi boʻyicha roʻyxatdan oʻtgan manzilidan qatʼi nazar, eksterritoriallik tamoyili asosida qabul qilinadi. 11. Ijtimoiy kartani olmoqchi boʻlgan shaxslar ushbu Nizomning 8-bandiga muvofiq ijtimoiy kartani muomalaga chiqarish va foydalanish uchun taqdim etish haqida ariza bilan murojaat qiladi. Ariza shakli aholini ijtimoiy himoya qilish organi tomonidan tasdiqlanadi. Bunda ijtimoiy kartani muomalaga chiqarish va foydalanish uchun taqdim etish boʻyicha arizalar: muomalaga layoqatli shaxslar tomonidan bevosita yoki qonuniy vakillar orqali; voyaga yetmagan, muomalaga layoqatsiz hamda muomala layoqati cheklangan shaxslar uchun esa ularning qonuniy vakillari orqali beriladi. 12. Ijtimoiy kartani muomalaga chiqarish va foydalanish uchun taqdim etish boʻyicha arizani koʻrib chiqishda quyidagi maʼlumot va hujjatlar Tizimda “Raqamli hukumat” tizimi idoralararo integratsiyalashuv platformasi orqali olinadi: voyaga etmaganlar uchun ota-ona yoki vasiyning biometrik pasporti yoki identifikatsiyalovchi ID-kartasi maʼlumotlari; shaxsga nisbatan vasiylik (homiylik) belgilanganligi toʻgʻrisidagi maʼlumot; sudning shaxsni muomalaga layoqatsiz yoki muomala layoqati cheklangan deb topish toʻgʻrisidagi qarori. Mazkur bandda nazarda tutilgan maʼlumotlar va hujjatlarni “Raqamli hukumat” tizimi idoralararo integratsiyalashuv platformasi orqali olish imkoniyati boʻlmagan taqdirda, ular ariza beruvchilardan talab qilinishi mumkin. 13. Ijtimoiy kartani muomalaga chiqarish va foydalanish uchun taqdim etish haqidagi arizalar “Inson” markaziga borgan holda taqdim etilgan taqdirda, “Inson” markazi tomonidan quyidagilar amalga oshiriladi: maxsus mobil qurilma orqali ariza beruvchi va (yoki) ijtimoiy karta muomalaga chiqarilishi va foydalanish uchun taqdim etilishini soʻrayotgan shaxs identifikatsiya qilinadi; ariza beruvchining nomidan aholini ijtimoiy himoya qilish organi tomonidan tasdiqlangan shakldagi ariza toʻldiriladi hamda ariza beruvchining yuzi raqamli formatda suratga olinadi; ariza beruvchi tomonidan Tizim orqali generatsiya qilingan ommaviy oferta tasdiqlanadi; Mazkur bandga muvofiq arizani shakllantirish va ommaviy ofertani tasdiqlashda, qonunchilik hujjatlarida belgilangan hollarda ariza beruvchining roziligi olinadi. 14. “Inson” markazi tomonidan ushbu Nizomning 13-bandida nazarda tutilgan tadbirlar amalga oshirilgach, arizani moliyaviy agentga yuborishdan oldin quyidagilar tekshiriladi: shaxsning ijtimoiy karta bepul muomalaga chiqariladigan va foydalanish uchun taqdim etiladigan shaxslar toifasiga kirishi; ariza beruvchi va (yoki) ijtimoiy karta muomalaga chiqarilishi va foydalanish uchun taqdim etilishini soʻrayotgan shaxs uchun muqaddam ijtimoiy karta muomalaga chiqarilgan va foydalanish uchun taqdim etilganligi. Shaxs mazkur bandning uchinchi xatboshisida nazarda tutilgan toifaga kirmagan taqdirda, ijtimoiy kartani muomalaga chiqarish va foydalanish uchun taqdim etishga belgilangan toʻlov amalga oshirilganligi tegishli toʻlov hujjatini soʻrab olish yoʻli bilan tekshiriladi, elektron toʻlov tizimlari orqali amalga oshirilgan toʻlovlar bundan mustasno. 15. Ushbu Nizomning 12 — 14-bandlarida nazarda tutilgan tadbirlar amalga oshirilganidan soʻng ariza beruvchining arizasi va unga aloqador hujjatlar Tizim orqali real vaqt rejimida koʻrib chiqish va ijtimoiy kartani muomalaga chiqarish va foydalanish uchun taqdim etish maqsadida yuboriladi. 16. Ushbu Nizom 8-bandining ikkinchi, uchinchi va beshinchi xatboshilarida nazarda tutilgan tartibda berilgan arizalar boʻyicha ushbu Nizomning 12 — 14-bandlarida nazarda tutilgan tadbirlar tegishliligi boʻyicha YIDXP, mobil ilova va moliyaviy agent tomonidan amalga oshiriladi. 17. Ijtimoiy kartani muomalaga chiqarish va foydalanish uchun taqdim etish boʻyicha arizalarni rasmiylashtirishda, ariza beruvchining haqiqiy biografik va biometrik maʼlumotlari Tizim tomonidan avtomatik tarzda Elektron hukumatning Yagona identifikatsiya tizimidan foydalangan holda shakllantiriladi. 18. Moliyaviy agent bevosita oʻzi qabul qilgan yoki ushbu Nizomning 15-bandiga muvofiq yuborilgan ijtimoiy kartani muomalaga chiqarish va foydalanish uchun taqdim etish haqidagi murojaatni bir ish kuni ichida koʻrib chiqadi. Murojaatni koʻrib chiqishda: arizada keltirilgan maʼlumotlarni Tizim maʼlumotlari asosida tekshiradi (ichki qoidalarga muvofiq boshqa choralarni koʻrishi mumkin) va ushbu maʼlumotlar mos kelgan hollarda, ijtimoiy kartani emissiya qiladi; arizada keltirilgan maʼlumotlarni Tizim maʼlumotlari asosida tekshirish natijasida tegishli maʼlumotlar bir-biriga mos kelmagan hollarda, ijtimoiy kartani emissiya qilish rad etiladi; murojaat asosida ijtimoiy karta emissiya qilinganligi yoki emissiya qilish rad etilganligi toʻgʻrisida Tizim orqali real vaqt rejimida “Inson” markaziga elektron xabarnoma yuboriladi hamda ariza beruvchi uning arizasida tanlangan xabarnoma yuborish shaklida xabardor qilinadi. 19. Murojaatni koʻrib chiqish yakuni boʻyicha moliyaviy agent tomonidan elektron ijtimoiy karta real vaqt rejimida emissiya qilinadi. 20. Ushbu Nizomning 8-bandiga muvofiq taqdim etilgan ariza asosida bank kartasi shaklidagi ijtimoiy karta emissiya qilinganligi yoki emissiya qilish rad etilganligi toʻgʻrisidagi ariza beruvchi uning arizasida tanlangan xabarnoma yuborish shaklida xabardor qilinadi. 21. Ijtimoiy kartani muomalaga chiqarish va foydalanish uchun taqdim etish boʻyicha arizada telefon raqami koʻrsatilmagan aholining ijtimoiy himoyaga muhtoj toifasiga kiruvchi ariza beruvchilar ushbu Nizom 18-bandining beshinchi xatboshisi hamda 20-bandida nazarda tutilgan holatlar haqida ijtimoiy xodim orqali xabar qilinadi. Bunda ariza beruvchi ushbu Nizomning 5 va 8-bandlariga muvofiq ijtimoiy kartani muomalaga chiqarish va foydalanish uchun taqdim etish boʻyicha qayta murojaat qiladi. 22. Ushbu Nizomning 5-bandida koʻrsatilgan shaxslar va ushbu Nizom 11-bandining toʻrtinchi va beshinchi xatboshilarida belgilangan shaxslarning qonuniy vakillari ijtimoiy kartani muomalaga chiqarish va foydalanish uchun taqdim etish boʻyicha bevosita moliyaviy agentga murojaat qilishi mumkin. 23. Moliyaviy agent aholini ijtimoiy qilish organi bilan tuzilgan shartnomada nazarda tutilgan aholining toifasiga ijtimoiy karta emissiya qiladi. Ijtimoiy kartaning belgilangan tartibda ishlashi uchun moliyaviy agent tegishli maʼlumotlar almashinuvini taʼminlashi shart. 24. Moliyaviy agent tomonidan ushbu Nizom 5-bandining “a” kichik bandida nazarda tutilgan aholi toifalari nomiga emissiya qilingan ijtimoiy kartalarga xizmat koʻrsatish ushbu shaxslar tegishli aholi toifasidan chiqqan taqdirda ham davom ettiriladi. 25. Bank kartasi shaklidagi ijtimoiy karta emissiya qilingandan soʻng moliyaviy agent quyidagilarni taʼminlaydi: moliyaviy agentning boʻlinmalarida kartani egasiga yoki uning qonuniy vakiliga berish; oʻz xodimlari yoki moliyaviy agent bilan shartnoma munosabatlari mavjud boʻlgan agentlik xizmati orqali kartani yetkazib berish. 26. Bank kartasi shaklidagi ijtimoiy karta moliyaviy agentning boʻlinmalari, agentlik xizmati orqali, moliyaviy agentning xodimlari tomonidan yetkazib berilganda, ijtimoiy karta taqdim etilganligi maxsus mobil qurilma vositasida autentifikatsiya qilinadi va Tizimga bu toʻgʻrisida maʼlumot kiritiladi. 27. Agentlik xizmati orqali yetkazib beriladigan barcha bank kartasi shaklidagi ijtimoiy kartalar yelimlangan konvertda taqdim etiladi. SHIR-kod bank kartasi shaklidagi ijtimoiy karta egasining xohishiga koʻra moliyaviy agent tomonidan yoki toʻlov tizimlarining qoidalarida nazarda tutilgan boshqa usullarda oʻrnatiladi. 28. Muqaddam emissiya qilingan ijtimoiy kartani almashtirish uchun shaxs yoki uning qonuniy vakili mobil ilova orqali yoki “Inson” markazi yoxud moliyaviy agentning istalgan boʻlinmalariga ariza bilan murojaat qiladi. 29. Ijtimoiy karta egasining familiyasi, ismi, otasining ismi, tugʻilgan sanasi yoki ijtimoiy kartaga kiritilgan boshqa maʼlumotlarda oʻzgartirishlar yoki noaniqliklar aniqlansa, shaxs ushbu Nizomning 8-bandida nazarda tutilgan tartibda ushbu holatlarni tasdiqlovchi hujjatlarni taqdim etgan holda ariza bilan murojaat qilishi shart. Agar maʼlumotlar bazasida ijtimoiy karta egasining familiyasi, ismi, otasining ismi, tugʻilgan sanasi oʻzgarganligi yoki ijtimoiy kartaga kiritilgan boshqa maʼlumotlarda noaniqliklar aniqlanganligi toʻgʻrisidagi joriy maʼlumotlar mavjud boʻlsa, Tizim ijtimoiy kartani tegishli ariza qabul qilinmaguncha avtomatik ravishda bloklaydi. Ijtimoiy karta karta egasining qaysi ijtimoiy himoyaga muhtoj toifaga tegishli ekanligini tasdiqlanmagan hollarda, Tizim tomonidan ijtimoiy karta egasi tegishli maʼlumotlarni taqdim etgunga qadar avtomatik ravishda bloklanishi mumkin. Agar bank kartasi shaklidagi ijtimoiy kartada aholining ayrim guruhlari va (yoki) aholining ijtimoiy himoyaga muhtoj toifasi koʻrsatilgan taqdirda va bunday maʼlumotlar oʻzgarganda, Tizim tegishli ariza kelib tushgunga qadar ijtimoiy kartani avtomatik ravishda bloklashi mumkin. 30. Ijtimoiy karta yangi tugʻilgan chaqaloqqa uning ota-onasi, vasiylari (homiylari) va boshqa qonuniy vakillarining ixtiyoriga koʻra ushbu bola toʻgʻrisidagi maʼlumotlar fuqarolik holati dalolatnomalarini yozish organlari (keyingi oʻrinlarda — FHDY organlari) tomonidan roʻyxatga olinganidan va maʼlumotlar bazasida bolaning tugʻilishi toʻgʻrisidagi maʼlumotlar mavjud boʻlgandan keyin muomalaga chiqariladi va foydalanish uchun taqdim etiladi. 31. “Inson” markazi yoki moliyaviy agent tomonidan qabul qilingan, yaroqsiz boʻlgan va egasi vafot etgan bank kartasi shaklidagi ijtimoiy karta hamda yangi ijtimoiy karta berilgan taqdirda, muqaddam berilgan bank kartasi shaklidagi ijtimoiy karta qonunchilik hujjatlarida belgilangan tartibda tugatilishi kerak. 32. Belgilangan ayrim toifadagi shaxslar “Inson” markaziga murojaat qilganda, ijtimoiy xodim ushbu Nizomning 5 va 8-bandlarida belgilangan talablarni inobatga olgan holda, shaxsning yashash joyiga borib ariza toʻldiradi. 33. Ariza beruvchi uni rasmga olishdan bosh tortganda, shuningdek, rasmga olishda koʻzoynak, bosh kiyim yoki shaxsini tasdiqlashga xalaqit beradigan boshqa kiyimda boʻlishni xohlaganda ijtimoiy kartani rasmiylashtirish va berish rad etiladi hamda masʼul shaxs tomonidan bu toʻgʻrisida dalolatnoma rasmiylashtiriladi. 34. Voyaga yetmagan, muomalaga layoqatsiz yoki muomala layoqati cheklangan shaxsning ijtimoiy kartasi maxsus mobil qurilmalar yordamida uning qonuniy vakilini identifikatsiya qilish hamda qonuniy vakilining bogʻlangan ijtimoiy kartasi mablagʻlari doirasida operatsiyalarni amalga oshirish imkoniyatini taʼminlaydi. 35. Ijtimoiy karta quyidagi funksiyalarni bajaradi: a) bank kartasi; b) transport kartasi, shu jumladan, imtiyozli transport kartasi; v) davlat ijtimoiy himoya choralarini olish huquqini tasdiqlovchi hujjat; g) shaxsning ushbu Nizom 5-bandi “a” kichik bandida nazarda tutilgan ijtimoiy himoyaga muhtoj aholi toifasiga yoki guruhiga mansubligini tasdiqlovchi hujjat; d) tovarlar (ishlar, xizmatlar), dori vositalari va tibbiy xizmatlar uchun qoʻshilgan qiymat soligʻi summasini belgilangan tartibda qaytarish bank kartasi; e) protez-ortopediya moslamalari va reabilitatsiya qilishning texnik vositalarini xarid qilish uchun vaucher yoki ijtimoiy toʻlovlar hisobidan qonunchilik hujjatlarida belgilangan boshqa tovarlar (ishlar, xizmatlar); j) hisob vositasi: tadbirkorlik subyektlari tomonidan taqdim etilgan chegirmalar, bonuslar va boshqa sodiqlik dasturlari boʻyicha; kirish chiptasi operatsiyalari tizimi asosida imtiyozli, bepul yoki qisman haq toʻlash asosida tartibga solinadigan davlat ijtimoiy obyektlariga, konsertlar, koʻngilochar tomoshalar va boshqa tadbirlarga borish huquqini tasdiqlash; ijtimoiy himoya muassasalariga kirish va chiqish boʻyicha. Ijtimoiy karta qonunchilik hujjatlarida nazarda tutilgan boshqa funksiyalarni ham bajarishi mumkin. 36. Davlat organlari va tashkilotlari, nodavlat tashkilotlarining avtomatlashtirilgan tizimlari orqali davlat, taʼlim, tibbiy, ijtimoiy, bank va boshqa xizmatlarni koʻrsatishda ijtimoiy kartaga kiritilgan maʼlumotlardan uning egasining roziligi bilan foydalanishga yoʻl qoʻyiladi. 37. Ijtimoiy karta fuqarolarning quyidagi shaxsiy maʼlumotlarini qayta ishlashda qoʻllanilishi mumkin: ish haqi va unga tenglashtirilgan daromadlarni toʻlashda, ijtimoiy taʼminot, ijtimoiy sugʻurta, tibbiy sugʻurta boʻyicha davlat va nodavlat dasturlarida nazarda tutilgan pensiyalar, nafaqalar, kompensatsiyalarni tayinlash va toʻlashda; soliqlar, yigʻimlar, majburiy ijtimoiy sugʻurta toʻlovlari, shuningdek, boshqa majburiy toʻlovlarni toʻlashda; banklar tomonidan bank (karta) hisobvaragʻini ochishda; davlat ijtimoiy qoʻllab-quvvatlash choralari, davlat xizmatlarini olish uchun murojaat qilganda yoki ularni olish jarayonida; davlat organlari, notarial idoralar, banklar va boshqa tashkilotlarga murojaat qilganda; qonunchilik hujjatlarida belgilangan boshqa hollarda. 38. Topib olingan ijtimoiy kartalar “Inson” markaziga yoki moliyaviy agentning boʻlinmalariga qaytarilishi kerak. 39. Oʻzbekiston Respublikasi fuqaroligidan chiqqan, Oʻzbekiston Respublikasi fuqaroligini yoʻqotgan, shuningdek, xorijiy davlatda doimiy yashash uchun borayotgan shaxs ijtimoiy kartani oxirgi yashash joyidagi “Inson” markaziga yoki xorijda boʻlib turgan joyidagi Oʻzbekiston Respublikasining diplomatik vakolatxonasi yoki konsullik muassasasiga topshirishi lozim. Oʻzbekiston Respublikasining diplomatik vakolatxonasi va konsullik muassasalari qabul qilib olingan ijtimoiy kartalarni aholini ijtimoiy himoya qilish organiga qonunchilik hujjatlarida belgilangan tartibda yoʻq qilish uchun yuboriladi. 40. Mobil ilova universal boʻlib, quyidagilarni amalga oshirish imkonini beradi: avtorizatsiya qilish, ariza bilan murojaat qilish; ijtimoiy karta va uning rekvizitlari haqida maʼlumot olish; qonunchilik hujjatlariga muvofiq ijtimoiy karta hisobvaragʻidagi qoldiq mablagʻlar yoki belgilangan limit doirasida milliy valyutada operatsiyalarni amalga oshirish; ijtimoiy kartaning funksiyalarini amalga oshirish; qaramogʻidagi shaxslarning ijtimoiy kartasini bogʻlash; ijtimoiy kartasi qonuniy vakilga bogʻlangan vasiylikdagi shaxsning mablagʻlaridan foydalanish limitlarini belgilash; ijtimoiy kartaning tushumlari va xarajatlarini monitoring qilish; elektron xabarnomalarni olish; ijtimoiy kartaga bogʻlangan imtiyozlarni (ballar, keshbeklar va boshqalar) boshqarish, monitoring qilish, hisobga olish funksiyalari yuritish; elektron ijtimoiy kartani boshqarish; Vazirlar Mahkamasining “Muhtoj shaxslarni protez-ortopediya moslamalari va reabilitatsiya qilishning texnik vositalari bilan taʼminlash tartibi toʻgʻrisidagi nizomni tasdiqlash haqida” 2024-yil 30-apreldagi 253-son qaroriga asosan protez-ortopediya moslamalari va reabilitatsiya qilishning texnik vositalariga muhtoj shaxslarga ushbu qarorning 6-bandiga muvofiq vaucher hajmidagi mablagʻ va ushbu mahsulot va vositalar qiymati oʻrtasidagi ijobiy farqning 20 foizi miqdoridagi ragʻbatlantirish mablagʻlarini olish; davlat xizmatlaridan foydalanish uchun murojaat qilish; aholini ijtimoiy himoya qilish organining “Aloqa markazi”ga ijtimoiy karta orqali amalga oshirilgan operatsiyalar, ijtimoiy kartani blokirovka qilish, texnik koʻmak olish va mobil ilovadan foydalanish masalalarida telefon, onlayn-chat, elektron pochta orqali murojaat qilish; soliqlar, yigʻimlar, jarimalar va boshqa toʻlovlarni toʻlash; mobil ilovada mavjud boʻlgan elektron hujjatlarni Oʻzbekiston Respublikasi hududidagi banklarda, notarial idoralarda, ichki reyslarni aeroportda roʻyxatdan oʻtkazishda va Oʻzbekiston Respublikasi hududi orqali harakatlanayotgan poyezdlarga chiqishda, davlat xizmatlarini koʻrsatish va fuqarolarni qabul qilishda tegishli hujjatlarni taqdim etish talab qilinadigan davlat organlarida va boshqa tashkilotlarda taqdim etish; tijorat banklari, notarial idoralar, tadbirkorlik subyektlari, ijtimoiy muassasalar (shifoxona, poliklinika, sanatoriy, taʼlim, kommunal tashkiloti, teatr, muzey, kutubxona, sport va aholi dam olish markazi, hayvonot bogʻi, sirk, kinoteatr)ning mahsulot va xizmatlaridan foydalanish imkoniyatiga ega boʻlish; elektron savdo maydonchalariga kirish; loyiha-texnik hujjatlarga muvofiq boshqa kompleks xizmatlar va funksiyalardan foydalanish. 41. Mobil ilovada mavjud boʻlgan elektron hujjatni taqdim etishda tizim foydalanuvchisi QR-kodni skanerlaydi yoki taqdim etilgan hujjatlarni verifikatsiyalash imkonini beruvchi maxsus texnik vositalar yordamida maʼlumotlarni oʻqiydi. 42. Aholini ijtimoiy himoya qilish organi quyidagi huquqlarga ega: Tizim orqali ijtimoiy kartani muomalaga chiqarish va foydalanish uchun taqdim etishda zarur boʻlgan maʼlumotlar va hujjatlarni bepul olish; maʼlumotlar bazasini shakllantirish, yuritish va ijtimoiy kartani muomalaga chiqarish va foydalanish uchun taqdim etishda zarur boʻlgan maʼlumotlarni ushbu Nizomda belgilangan tartibda olish; maʼlumotlar bazasidagi maʼlumotlarga ishlov berishda ushbu maʼlumotlarning haqqoniyligiga aniqlik kiritish; shaxslarning davlat ijtimoiy qoʻllab-quvvatlash chora-tadbirlariga boʻlgan huquqini identifikatsiya qilish va tekshirish; ariza beruvchidan uning shaxsini identifikatsiya qilish uchun zarur hujjatlar va maʼlumotlarni elektron shaklda maʼlumotlar bazalaridan olish imkoni boʻlmagan taqdirda talab qilish; maʼlumotlar bazasidagi maʼlumotlar asosida shaxsning (oilaning) ijtimoiy-iqtisodiy holati, ehtiyojlari va mavjud imkoniyatlarini aks ettiruvchi elektron pasportlarni shakllantirish; qayta aloqa orqali shaxslarning tegishli xizmatlardan qoniqishini baholash, shu jumladan, davlat ijtimoiy qoʻllab-quvvatlashning amaldagi va (yoki) yangi joriy etilayotgan chora-tadbirlari hamda ularni keyinchalik bekor qilish yoki kengaytirish boʻyicha ularning fikr-mulohazalarini olish uchun texnologik imkoniyatlardan foydalanish; ommaviy oferta bekor qilinganda, ijtimoiy kartadan ushbu Nizom talablariga zid ravishda foydalanilganda hamda ijtimoiy karta boshqa fuqarolar tomonidan foydalanilganda, ijtimoiy kartani olib qoʻyish, bloklash va oʻrnatilgan tartibda tugatish; ijtimoiy kartadan foydalanishda ayrim operatsiyalarni taqiqlash va cheklash toʻgʻrisida Vazirlar Mahkamasiga takliflar kiritish; Aholini ijtimoiy himoya qilish organi qonunchilik hujjatlariga muvofiq boshqa huquqlarga ham ega boʻlishi mumkin. 43. Aholini ijtimoiy himoya qilish organining majburiyatlari: Tizimning, maʼlumotlar bazasining normal ishlashini taʼminlash, oʻz vakolatlari doirasida qarorlar qabul qilish hamda Tizim ishini tashkil etish, ijtimoiy kartalar va maʼlumotlar bazasini yuritish boʻyicha tushuntirishlar berish; tasdiqlangan metodika va tartibga muvofiq ijtimoiy kartalarni muomalaga chiqarish va foydalanish uchun taqdim etishda ijtimoiy sugʻurta raqamini belgilash; jismoniy va yuridik shaxslar, shu jumladan, nodavlat notijorat tashkilotlari tomonidan ijtimoiy kartalarga mablagʻlarni oʻtkazishda yordam berish, qonunchilik hujjatlarida belgilangan hollar bundan mustasno; ushbu Nizomda belgilangan tartibda maʼlumotlar bazasidan maʼlumotlarni taqdim etish; fuqaroning murojaatiga asosan u toʻgʻrisida maʼlumotlar bazasiga kiritilgan maʼlumotlarni taqdim etish; davlat organlari va tashkilotlaridan, fuqarolarning oʻzini oʻzi boshqarish organlaridan olingan maʼlumotlar asosida yoki shaxs soʻroviga koʻra maʼlumotlar bazasiga kiritilgan maʼlumotlarga oʻzgartirishlar kiritish; ariza beruvchilarga ushbu Nizomda belgilangan tartibda ijtimoiy karta taqdim etish boʻyicha chora-tadbirlarni amalga oshirish. Aholini ijtimoiy himoya qilish organiga qonunchilik hujjatlarida nazarda tutilgan boshqa majburiyatlar ham yuklanishi mumkin. 44. Shaxs quyidagi huquqlarga ega: ijtimoiy kartani olish; mobil ilovani tekin yuklab olish va oʻrnatish; maʼlumotlar bazasiga kiritilgan shaxsiy maʼlumotlari bilan tanishish yoki ularga oʻzgartirishlar kiritish uchun aholini ijtimoiy himoya qilish organiga murojaat qilish; ijtimoiy karta, mobil ilova, shaxsiy kabinetdan foydalanish boʻyicha maslahat va texnik yordam olish; qonunchilik hujjatlariga muvofiq ijtimoiy kartalardan taqiqlanmagan mablagʻlarni va ijtimoiy toʻlov mablagʻlarini cheklovlarisiz olish va sarflash; ommaviy ofertaga muvofiq majburiyatlarning bajarilishini talab qilish; ijtimoiy huquqlar, olingan ijtimoiy toʻlovlar, nafaqalar va ijtimoiy kafolatlar toʻgʻrisidagi maʼlumotlarni, shu jumladan, mobil ilova orqali olish; moliyaviy agentning, “Inson” markazining, aholini ijtimoiy himoya qilish organining harakatlari (harakatsizligi) ustidan sudga shikoyat qilish. Shaxs qonunchilik hujjatlariga muvofiq boshqa huquqlarga ham ega boʻlishi mumkin. 45. Shaxsning majburiyatlari: “Inson” markazi va moliyaviy agentga ishonchli maʼlumotlar va zarur hujjatlarni taqdim etish; imzolangan ommaviy oferta va qonunchilik hujjatlari talablariga muvofiq ijtimoiy karta, mobil ilova va shaxsiy kabinetdan foydalanish; ijtimoiy kartaning butligini taʼminlash, suiisteʼmol qilish va firibgarlik holatlarining oldini olish boʻyicha ehtiyot choralarini koʻrish; ijtimoiy kartaga hisoblangan ijtimoiy toʻlovlardan maqsadli foydalanish va qonunchilik hujjatlarida belgilangan talablarga muvofiq ijtimoiy karta orqali davlat ijtimoiy qoʻllab-quvvatlashga doir huquqlardan foydalanish. Shaxs zimmasiga qonunchilik hujjatlariga muvofiq boshqa majburiyatlar ham yuklanishi mumkin. 46. Tizim aholini ijtimoiy himoya qilish organining ushbu Nizomning 4-bobida nazarda tutilgan huquqlarini amalga oshirishga koʻmaklashishi, shuningdek, maʼlumotlar bazasini boshqarish imkonini berishi kerak. 47. Maʼlumotlar bazasi shaxslarning ijtimoiy-iqtisodiy ahvoli toʻgʻrisidagi, shu jumladan, shaxsiy, biografik, biometrik, bank, notarial va qonun bilan qoʻriqlanadigan boshqa sirlarga oid maʼlumotlarni oʻz ichiga olgan va ulardan foydalanish qonun bilan cheklangan davlat elektron axborot resursidir. 48. Maʼlumotlar bazasining egasi aholini ijtimoiy himoya qilish organi hisoblanadi. 49. Ijtimoiy sugʻurta raqami yagona boʻlib, uni oʻzgartirish mumkin emas, ijtimoiy karta olish uchun murojaat qilinganda, Tizim tomonidan fuqaroga avtomatik tarzda taqdim etiladi. 50. Ijtimoiy himoya raqamini shakllantirish metodologiyasi va uni berish tartibi aholini ijtimoiy himoya qilish organi tomonidan belgilanadi. 51. Maʼlumotlar bazasini shakllantirish va dolzarblashtirish Oʻzbekiston Respublikasi Prezidentining 2024-yil 18-iyuldagi PQ-267-son qarori bilan tasdiqlangan “Yagona milliy ijtimoiy himoya” axborot tizimini “Elektron hukumat” tizimi idoralararo integratsiyalashuv platformasi bilan integratsiya qilish orqali maʼlumot almashiladigan davlat maʼlumotlari toʻplamlari roʻyxatida belgilangan maʼlumotlarni taqdim etishga masʼullar tomonidan ushbu Nizomning 53-bandi talablariga muvofiq amalga oshiriladi. 52. Maʼlumotlar bazasi ijtimoiy kartaning bank identifikatsiya raqami va shaxslarning yagona ijtimoiy sugʻurta raqamini, shuningdek, jismoniy shaxslar toʻgʻrisida quyidagi maʼlumotlarni oʻz ichiga oladi: familiyasi, ismi va otasining ismi (mavjud boʻlsa); tugʻilgan kun, oy, yil; tugʻilgan joyi; jinsi; millati (mavjud boʻlsa); jismoniy shaxsning shaxsiy identifikatsiya raqami; fuqaroligi; 16 yoshga toʻlmagan Oʻzbekiston Respublikasi fuqarolari uchun — tugʻilganlik toʻgʻrisidagi guvohnomaning seriyasi va raqami; 16 yoshdan oshgan Oʻzbekiston Respublikasi fuqarolari uchun — biometrik pasport yoki identifikatsiyalovchi ID-kartaning seriyasi va raqami; chet el fuqarolari va fuqaroligi boʻlmagan shaxslar uchun — Oʻzbekiston Respublikasida boʻlish maqomini tasdiqlovchi hujjatning seriyasi va raqami; Oʻzbekiston Respublikasida yashash huquqiga ega boʻlgan va bunday huquqqa ega boʻlmagan Oʻzbekiston Respublikasida yashayotgan chet el fuqarolari uchun — pasport yoki tugʻilganlik toʻgʻrisidagi guvohnomaning seriyasi va raqami; ariza berilgan “Inson” markazi, moliyaviy agent boʻlinmasi nomi, joylashgan joyi; arizani toʻldirgan va bank kartasi shaklidagi ijtimoiy kartani foydalanish uchun taqdim etgan “Inson” markazi, moliyaviy agenti boʻlinma xodimining familiyasi, ismi va shaxsiy identifikatsiya raqami; ijtimoiy karta, shu jumladan, bank kartasi shaklidagi ijtimoiy karta taqdim etilgan kun, oy va yil; shaxs vafot etgan taqdirda — vafot etgan kun, oy va yil. Maʼlumotlar bazasida qonunchilik hujjatlarida nazarda tutilgan boshqa maʼlumotlar va hujjatlar ham boʻlishi mumkin. 53. Maʼlumotlar bazasini shakllantirish va dolzarblashtirish uchun zarur boʻlgan maʼlumotlarni taqdim etish va qabul qilish: aholini ijtimoiy himoya qilish organi bilan tasdiqlangan yoki kelishilgan texnologik yoʻriqnomaga muvofiq; real vaqt rejimida bepul asosda; Elektron hukumat Yagona identifikatorlaridan foydalangan holda amalga oshiriladi. 54. Maʼlumotlar bazasini maʼlumotlar bilan oʻz vaqtida va toʻliq hajmda taʼminlash, shuningdek, ularning dolzarbligi va ishonchliligi uchun shaxsiy javobgarlik maʼlumotlar bazasi egasining rahbarlari zimmasiga yuklanadi. 55. Tizimdan shaxsiy manfaatlarni yoki uchinchi shaxslar manfaatlarini koʻzlab foydalangan “Inson” markazi, moliyaviy agent xodimlari, tizim foydalanuvchilari qonunchilik hujjatlariga muvofiq javobgar boʻladilar. 56. “Inson” markazi, moliyaviy agent rahbarlari va tizim foydalanuvchilari quyidagilar uchun javobgardir: toʻlov tashkilotiga Tizimdan foydalanish va Tizim maʼlumotlar bazasiga kirish huquqini olish uchun buyruqni oʻz vaqtida taqdim etishga; Tizim va uning maʼlumotlar bazasidan foydalanishda oʻz xodimlari tomonidan bajariladigan harakatlar uchun. 57. Telekommunikatsiya xizmatlaridan foydalanishda tizim foydalanuvchisi operator va (yoki) provayderning aybi tufayli maʼlumotlar va soʻrovlarni joʻnatish (qabul qilish)dagi mumkin boʻlgan vaqtincha uzilishlar va kechikishlar uchun aholini ijtimoiy himoya qilish organi javobgar hisoblanmaydi. 58. Ariza beruvchilar “Inson” markazi va moliyaviy agenti boʻlinmalariga taqdim etilgan maʼlumotlarning ishonchliligi va toʻgʻriligi uchun javobgar hisoblanadi. Agar ariza mobil ilova yordamida yaratilgan boʻlsa, ariza beruvchilar Tizim tomonidan tanlash uchun taklif etilgan notoʻgʻri yoki buzib koʻrsatilgan maʼlumotlarni taqdim etgan taqdirda, javobgarlikdan ozod qilinadi. 59. Ushbu Nizom talablarini buzganlikda aybdor shaxslar qonunchilik hujjatlarida belgilangan tartibda javobgar boʻladilar. 60. Voyaga yetmaganlar nomidan murojaat qilgan shaxslar yoki voyaga yetgan va ijtimoiy kartani birinchi marta olayotgan shaxslar ariza yoki soʻrovda koʻrsatilgan maʼlumotlarning haqqoniyligi uchun shaxsan javobgar boʻladilar. 61. Maʼlumotlarning egalari Tizim orqali olingan maʼlumotlarning ishonchliligi, toʻliqligi va toʻgʻriligi uchun javobgar hisoblanadi. 1. Ijtimoiy kartaning namunasi (dizayni): aholining tegishli guruhlari uchun bir xil yoki alohida belgilanishi mumkin; aholini ijtimoiy himoya qilish organining buyrugʻi bilan tasdiqlanadi va tasdiqlangan kundan boshlab bir oy ichida kuchga kiradi. 2. Bank kartasi shaklidagi ijtimoiy karta: xalqaro standartlarga mos keladigan bosib chiqarish va himoya usullaridan foydalangan holda bardoshli va xavfsiz materiallardan tayyorlanadi; egasi haqida kiritilgan maʼlumotlarga ega elektron vosita (chip) mavjud boʻladi; NFC-qisqa masofali simsiz maʼlumotlarni uzatish texnologiyasini oʻz ichiga oladi; RFID-texnologiyasini oʻz ichiga oladi (radio chastotali elektromagnit nurlanishga asoslangan obyektlarni kontaktsiz identifikatsiya qilish, kuzatish va hisobga olish usuli); qatʼiy hisobdagi hujjat hisoblanadi. 3. Ijtimoiy karta moliyaviy agent tomonidan tasdiqlangan namuna boʻyicha, old tomonida lotin alifbosidagi oʻzbek yoki ingliz tillarida, orqa tomonida esa lotin alifbosidagi oʻzbek tilida, Qoraqalpogʻiston Respublikasida ijtimoiy karta olishga murojaat qilgan fuqaroning xohishiga koʻra lotin alifbosidagi qoraqalpoq yoki oʻzbek tillarida personallashtiriladi. 4. Bank kartasi shaklidagi ijtimoiy karta blankasiga quyidagi asosiy maʼlumotlar kiritiladi: a) old tomonida: ijtimoiy karta nomi va logotipi; ijtimoiy kartaning bank identifikatsiya raqami; himoya vositalari; egasining familiyasi, ismi — oʻzbek yoki ingliz tillarida (20 harfdan oshmasligi, tinish va maxsus belgilarsiz. Misol, maxsus belgilari (-), (`), (~), (ʼ), (ʻ), (,) va boshqalar); amal qilish muddati; toʻlov tizimi operatorining nomi; b) orqa tomonida: aholini ijtimoiy himoya qilish organining 24 soatlik xizmatining qisqa raqami; magnit chiziq; ijtimoiy karta egasining raqamli fotosurati; egasining familiyasi, ismi; fuqarolik (xorijiy fuqaro, fuqaroligi boʻlmagan shaxs); pasport yoki ID karta (bolalar uchun tugʻilganlik guvohnomasi) seriyasi va raqami; jismoniy shaxsning shaxsiy identifikatsiya raqami; familiyasi, ismi (oʻzbek yoki qoraqalpoq tillarida), raqamli fotosurat, jinsi, millati, tugʻilgan joyi, ijtimoiy sugʻurta raqami, jismoniy shaxsning shaxsiy identifikatsiya raqami, ijtimoiy karta berilgan sanasi va ariza beruvchi toʻgʻrisidagi boshqa maʼlumotlarni oʻz ichiga olgan QR-kod (matritsali kod); “Baraka” nomi; “Inson qadri uchun” shiori; aholini ijtimoiy himoya qilish organining nomi va logotipi; ijtimoiy karta emitent bankining nomi; ijtimoiy kartani chiqaruvchi emitent bankning qoʻllab-quvvatlash xizmatining telefon raqami. Bank kartasi shaklidagi ijtimoiy kartaning orqa tomonida Internet jahon axborot tarmogʻida toʻlovlarni avtorizatsiya qilish uchun ishlatiladigan kod koʻrsatilmaydi. 5. Ijtimoiy kartada uning egasining imzosi boʻlishi mumkin (karta egasi 16 yoshga toʻlganidan keyin). 6. Toʻlov tashkiloti aholini ijtimoiy himoya qilish organi bilan kelishgan holda texnik talablardan kelib chiqib: elektron ijtimoiy karta blankini va unda koʻrsatilgan maʼlumotlarni; bank kartasi shaklidagi ijtimoiy kartaning chipiga ijtimoiy karta egasi toʻgʻrisidagi kiritiladigan maʼlumotlar belgilaydi. 7. Bank kartasi shaklidagi ijtimoiy karta chipi elektron raqamli imzo kaliti sertifikatini oʻz ichiga olishi mumkin (egasi 16 yoshga toʻlgandan keyin). Bunda elektron raqamli imzo kaliti sertifikati ijtimoiy kartaning amal qilish muddati davomida amal qiladi.